b"\n_START_ARTICLE_\nDr\xc5\xbeavnozborske volitve v Sloveniji 2018\n_START_SECTION_\nOzadje\n_START_PARAGRAPH_\n14. marca 2018 je Vrhovno sodi\xc5\xa1\xc4\x8de Republike Slovenije izdalo sodbo v t. i. zadevi \xc2\xbbDrugi tir\xc2\xab, v kateri je odlo\xc4\x8dalo o veljavnosti referenduma o Zakonu o izgradnji, upravljanju in gospodarjenju z drugim tirom \xc5\xbeelezni\xc5\xa1ke proge Diva\xc4\x8da\xe2\x80\x93Koper. V sodbi je sodi\xc5\xa1\xc4\x8de razveljavilo referendum in ukazalo razpis ponovnega glasovanja. Drugi \xc5\xbeelezni\xc5\xa1ki tir na progi med Diva\xc4\x8do in Koprom je bil najve\xc4\x8dji infrastrukturni projekt vlade Mira Cerarja._NEWLINE_Kasneje istega dne je Miro Cerar na novinarski konferenci sporo\xc4\x8dil, da odstopa z mesta predsednika vlade, to je utemeljil s poru\xc5\xa1enimi odnosi v koaliciji, odlo\xc4\x8ditvijo Vrhovnega sodi\xc5\xa1\xc4\x8da, da razveljavi referendum in zahtevami ter stavkami sindikatov, ki so presegle vse meje. \xc5\xbde naslednji dan je o svojem odstopu obvestil tudi Dr\xc5\xbeavni zbor, ki se je z njegovim odstopom uradno seznanil 20. marca._NEWLINE_Miro Cerar je drugi zaporedni predsednik vlade, po Alenki Bratu\xc5\xa1ek, ki je odstopil. Prej\xc5\xa1nja dva predsednika vlade, Janez Jan\xc5\xa1a (2. Jan\xc5\xa1eva vlada, 2012\xe2\x80\x932013) in Borut Pahor sta bila razre\xc5\xa1ena z izglasovano nezaupnico. Jan\xc5\xa1a pa je tudi zadnji predsednik vlade, ki je kon\xc4\x8dal mandat vlade (1. Jan\xc5\xa1eva vlada, 2004\xe2\x80\x932008) in po Janezu Drnov\xc5\xa1ku \xc5\xa1ele drugi, ki mu je to uspelo._NEWLINE_Po odstopu predsednika vlade Mira Cerarja, lahko novega mandatarja predlaga predsednik republike. Borut Pahor se je po sestanku s predsednikom vlade Cerarjem, dan po njegovem odstopu, odlo\xc4\x8dil, da novega mandatarja za sestavo vlade ne predlaga. Tudi politi\xc4\x8dne stranke so v ve\xc4\x8dini izrazile stali\xc5\xa1\xc4\x8de, da poslanci svojih podpisov za izvolitev novega mandatarja ne bodo podali in se zavzeli za pred\xc4\x8dasne volitve._NEWLINE_V skladu z Ustavo bi lahko redne volitve potekale ne prej kot 2 meseca in kasneje kot 15 dni pred potekom \xc5\xa1tiri-letne mandatne dobe trenutnega sklica Dr\xc5\xbeavnega zbora. Temu mandat pote\xc4\x8de 1. avgusta 2018. Volitve so bile zato pri\xc4\x8dakovane med 1. junijem in 15. julijem 2018, najverjetneje pa v za\xc4\x8detku junija. Kot najverjetnej\xc5\xa1i datum pred\xc4\x8dasnih volitev se je omenjal 27. maj._NEWLINE_20. marca je Slovenska demokratska stranka (SDS), po posvetovanjih s predsednikom republike Pahorjem, podala izjavo, da si prizadeva za volitve 10. junija in da bodo, \xc4\x8de bo to potrebno, da dose\xc5\xbeejo kasnej\xc5\xa1e volitve, predlagali kandidata za mandatarja. Vladajo\xc4\x8da Stranka modernega centra (SMC) se je prav tako zavzela za volitve kasneje. Razlogi za to so v tem, da mora DZ pred volitvami sprejeti \xc5\xa1e nekaj pomembnih odlo\xc4\x8ditev. Predvsem ustavni zakon za za\xc5\xa1\xc4\x8dito najve\xc4\x8dje dr\xc5\xbeavne banke NLB pred protipravnimi ravnanji Hrva\xc5\xa1ke, ki so v nasprotju s sporazumom med dr\xc5\xbeavama, prav tako pa se bodo sprejemale pomembne odlo\xc4\x8ditve glede pri\xc4\x8dakovanega sodnega postopka proti Hrva\xc5\xa1ki pred Evropskim sodi\xc5\xa1\xc4\x8dem v Luksemburgu glede arbitra\xc5\xbee o meji med Slovenijo in Hrva\xc5\xa1ko._NEWLINE_Isti dan je nepovezani poslanec Janko Veber naznanil, da je pripravljen sprejeti kandidaturo za mandatarja za sestavo vlade v vmesnem obdobju do volitev. Njegova napoved kandidature ni bila dele\xc5\xbena podpore ostalih strank._NEWLINE_Pomemben razlog za zavla\xc4\x8devanje z volitvami so tudi parlamentarne preiskave. Trenutno v DZ delujejo \xc5\xa1tiri preiskovalne komisije, dve od njih preiskujeta banke (ena preiskuje razloge, ki so privedli do 3,2 milijarde \xe2\x82\xac vredne dokapitalizacije, v \xc4\x8dase vlade Alenke Bratu\xc5\xa1ek, druga pa preiskuje mo\xc5\xbeno financiranje terorizma preko slovenskih bank), ena preiskuje korupcijo med gradnjo \xc5\xa1estega bloka Termoelektrarne \xc5\xa0o\xc5\xa1tanj (TE\xc5\xa06), \xc5\xa1e ena pa se ukvarja s preiskovanjem korupcije v zdravstvu. Vse komisije naj bi kon\xc4\x8dna poro\xc4\x8dila sprejele v aprilu ali maju, ki pa jih mora nato potrditi tudi DZ. Pri\xc4\x8dakuje se, da bodo nekateri nekdanji in sedanji politiki obto\xc5\xbeeni politi\xc4\x8dne odgovornosti za prej na\xc5\xa1tete nepravilnosti. Med njimi se najbolj izpostavlja Janeza Jan\xc5\xa1o in \xc5\xa1e posebej Boruta Pahorja, kar bi lahko vplivalo tudi na njuni stranki SDS in SD._NEWLINE_14. aprila 2018 je predsednik republike, po obvestilu dr\xc5\xbeavnega zbora, da ni bil predlagan kandidat za predsednika vlade, razpustil dr\xc5\xbeavni zbor in za 3. junij 2018 razpisal pred\xc4\x8dasne volitve poslancev v dr\xc5\xbeavni zbor. Kot datum, s katerim za\xc4\x8dnejo te\xc4\x8di volilna opravila, je dolo\xc4\x8dil ponedeljek, 16. aprila 2018. Uradna volilna kampanja se za\xc4\x8dne en mesec pred dnem splo\xc5\xa1nega glasovanja, to je 3. maja 2018.\n_START_SECTION_\nVolilni sistem\n_START_PARAGRAPH_\n90 poslancev DZ-ja je voljenih na dva na\xc4\x8dina: 88 jih je voljenih po proporcionalnem volilnem sistemu v osmih volilnih enotah, v vsaki pa se izvoli 11 poslancev. Sede\xc5\xbei se v prvi fazi strankam dodelijo z uporabo ti. Droopovega koli\xc4\x8dnika na ravni volilnih enot. Izvoljene poslance se izbere tako, da se znotraj volilne enote razporedi vse poslance iste liste po odstotku glasov, ki so jih prejeli v svojem volilnem okraju. Sede\xc5\xbee ki se v prvi fazi ne razdelijo med stranke, se v drugi fazi med stranke razdeli na nacionalni ravni, kjer se uporablja ti. d'Hondtov sistem. Volilni prag je 4% glasov na nacionalni ravni. \xc4\x8ceprav je dr\xc5\xbeava razdeljena na 88 volilnih okrajev, pa poslanci niso izvoljeni v vseh 88 okrajih. V nekaterih je izvoljenih ve\xc4\x8d poslancev, zaradi \xc4\x8desar nekateri okraji ostanejo brez izvoljenih poslancev; leta 2014 je brez poslanca tako ostalo 21 od 88 volilnih okrajev. Stranke morajo ob oblikovanju kandidatnih list upo\xc5\xa1tevati spolno kvoto, ki je 35% kandidatov vsakega spola na kandidatni listi._NEWLINE_Dva dodatna poslanca, predstavnika italijanske oz. mad\xc5\xbearske manj\xc5\xa1ine, sta izvoljena z enokro\xc5\xbenim ve\xc4\x8dinskim volilnim sistemom."